**Ieteikumi sportistiem pēc atgriešanās no sporta sacensībām ārvalstīs, uz kuriem ir attiecināmi epidemioloģiskās drošības pasākumu ierobežojumu atvieglojumi**

Ieteikumi sportistiem un sportistus apkalpojošiem sporta darbiniekiem (tai skaitā treneriem, medicīnas un tehniskam personālam, u.tml.) *pēc atgriešanās no* *dalības sporta sacensībās (ar sacensībām saistītie oficiālie treniņi, kas, ņemot vērā sporta veida specifiku, var norisināties arī noteiktu laiku pirms sacensībām), kuras norisinājušās valstī, uz kurām ir attiecināmi īpašie piesardzības un ierobežojošie pasākumi, vai arī gadījumā, ja šādas valstis ir šķērsotas atgriešanās ceļā (tranzītā) pēc dalības sporta sacensībās* piesardzības pasākumu īstenošanai Covid-19 infekcijas izplatības ierobežošanai saskaņā ar Ministru kabineta 2020. gada 9. jūnija noteikumiem Nr. 360 „Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi).

*Valstu saraksts pieejams Slimību profilakses un kontroles centra (SPKC) tīmekļa vietnē*.

**Izņēmumi**, uz kuriem attiecināmi ierobežojumu atvieglojumi, ir Latvijas pieaugušo izlases, Latvijas Olimpiskās vienības, Latvijas Paralimpiskās vienības, kā arī starptautiskajās līgās startējošie Latvijas komandu sportisti olimpiskajos, paralimpiskajos un tehniskajos (autosportā, motosportā vai ūdens motosportā) sporta veidos un disciplīnās un viņus apkalpojošie sporta darbinieki, kuru saraksts ir saskaņots ar Izglītības un zinātnes ministriju un publicēts biedrības „Latvijas Sporta federāciju padome” tīmekļvietnē un kuri pēc dalības sporta sacensībās ārvalstīs atgriežas Latvijas Republikā.

Personu **sarakstu**, uz kuriem attiecināmi ierobežojumu atvieglojumi, **saskaņošanai IZM jāiesniedz**:

par Latvijas pieaugušo izlases sportistiem/darbiniekiem olimpiskajos un tehniskajos sporta veidos – Sporta likumā noteiktajā kārtībā attiecīgajā olimpiskajā vai tehniskajā sporta veidā atzītā sporta federācija (t.sk. arī par arī par Latvijas Olimpiskās vienības (LOV) sportistiem, norādot attiecīgajā pieteikumā kuri ir LOV sportisti;

par LOV darbiniekiem – Latvijas Olimpiskā vienība;

par Latvijas pieaugušo izlases sportistiem/darbiniekiem paralimpiskajos sporta veidos, kā arī Latvijas Paralimpiskās vienības sportistiem/darbiniekiem – Latvijas Paralimpiskā komiteja;

Latvijas komandu sportistiem/darbiniekiem olimpiskajos, paralimpiskajos un tehniskajos sporta veidos – attiecīgā sporta organizācija (sporta klubs), pirms tam saskaņojot ar attiecīgā sporta veida atzīto sporta federāciju.

Par tiesnešiem papildus jānorāda kategorija un starptautiskās sporta sacensības, kur tiks veikti sacensību tiesneša (sporta darbinieka) pienākumi.

MK noteikumu regulējums uz tiesnešiem un oficiālajiem delegātiem attiecināms gadījumos, ja sporta darbinieka (tiesneša, oficiālā delegāta) pienākumi tiek veikti sacensībās, kas atbilst noteikumos minētai sportistu/komandu kategorijai (sportiskam līmenim).

Personu sarakstu saskaņošanai IZM iesniedz oficiālā vēstulē, tabulas ailēs (sk.zemāk) norādot vārdu, uzvārdu, personas koda pirmo pusi, sportists, darbinieks, tiesnesis vai delegāts, organizāciju, sacensības.

|  |  |  |  |  |
| --- | --- | --- | --- | --- |
| Vārds, uzvārds | Personas koda pirmā puse | Sportists/ darbinieks | Organizācija | Sacensības |

Ja minētās personas ārpus Latvijas Republikas būs uzturējušās ilgāk par trīs dienām, tām būs jāuzrāda dokuments, ka viņām veikta laboratoriskā izmeklēšana Covid-19 diagnostikai ne agrāk kā trīs dienas pirms ierašanās Latvijas Republikas teritorijā un Covid-19 infekcija tajā nav noteikta.

Izņēmumu par pašizolāciju (MK noteikumu Nr.360 56.1. apakšpunkts) un prasību par sabiedrisku un publisku vietu un telpu apmeklējumu un kontaktiem ar citiem cilvēkiem (tikai attiecībā uz vietu un laiku, kad persona veic sportista vai sporta darbinieka pienākumus) (MK noteikumu Nr.360 56.2. apakšpunkts) personām, kas ieceļojušas no SPKC tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi, **attiecina uz** Latvijas pieaugušo izlases, Latvijas Olimpiskās vienības vai Latvijas Paralimpiskās vienības sportistiem un viņus apkalpojošiem sporta darbiniekiem, kā arī tādu komandu sporta spēļu starptautisko vai Latvijas augstāko līgu komandu sportistiem un sporta darbiniekiem, kuri veic no rakstveida līguma izrietošus sportista vai sporta darbinieka pienākumus, **ja tās izpilda vairākus noteiktos kritērijus un īpašas papildu prasības**, tai skaitā:

(1) personai nav novērojamas akūtas elpošanas ceļu infekcijas pazīmes;

(2) personai veikta laboratoriskā izmeklēšana Covid-19 diagnostikai ne agrāk kā trīs dienas pirms ierašanās Latvijas Republikas teritorijā un Covid-19 infekcija tajā nav noteikta (attiecināms uz gadījumu, ja persona ārpus Latvijas Republikas ir uzturējusies ilgāk par trīs dienām);

(3) persona ne vēlāk kā 24 stundas pēc ierašanās Latvijas Republikas teritorijā ir veikusi laboratorisko izmeklēšanu Covid-19 diagnostikai un Covid-19 infekcija tajā nav noteikta;

(4) persona ne vēlāk kā 24 stundas pēc ierašanās Latvijas Republikas teritorijā attiecīgajai Latvijas sporta organizācijai, kurā tā pilda sportista vai sporta darbinieka pienākumus, ir iesniegusi apliecinājumu par to, ka:

a. ievēros visus ierobežojumus, kas noteikti Covid-19 infekcijas izplatības novēršanai, tai skaitā MK noteikumu 56.2., 61.6 4.2., 61.6 4.3. un 61.6 4.4. apakšpunktā,

b. personai veic atkārtotu laboratorisko izmeklēšanu Covid-19 diagnostikai attiecīgi 5.–7. dienā pēc personas izbraukšanas no valsts, kas ir centra tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi (ja attiecināms);

c. laikā, kamēr tā nepilda sportista vai sporta darbinieka pienākumus, tā uzturēsies apliecinājumā norādītajā savā dzīvesvietā vai Latvijas sporta organizācijas, kurā persona pilda sportista vai sporta darbinieka pienākumus, noteiktā uzturēšanās vietā Latvijas Republikas teritorijā;

d. 14 dienas pēc atgriešanās Latvijas Republikā novēros savu veselības stāvokli (divas reizes dienā – no rīta un vakarā – mērot ķermeņa temperatūru) un informēs Latvijas sporta organizāciju, kurā persona pilda sportista vai sporta darbinieka pienākumus, ja parādīsies kādas akūtas elpceļu infekcijas slimības pazīmes (klepus, paaugstināta ķermeņa temperatūra (drudzis), elpas trūkums);

e. neizmantos sabiedrisko transportu, kā arī nokļūšanai uz dzīvesvietu vai uzturēšanās vietu un sporta norises vietu, kā arī pārvietojoties starp tām izmanto savu vai Latvijas sporta organizācijas, kurā persona pilda sportista vai sporta darbinieka pienākumus, nodrošinātu transportlīdzekli.

Pašizolācijas prasības, kā arī nosacījumu neapmeklēt publiskas vietas un kontaktēties ar citiem cilvēkiem, persona var tikai vietā, kur sportists veic sportista vai sporta darbinieka pienākumus, bet pērējās vietās un laikā ir jāievēro pašizolācija.

Ir atļauts veikt tikai tos pienākumus, kuri ir bijuši par pamatu ierobežojumu atvieglojumu piemērošanai.

**14 dienas** pēc atgriešanās Latvijas Republikā persona **nedrīkst apmeklēt citas publiskas vai sabiedriskas vietas,** tai skaitā bārus un restorānus, kā arī ieceļojošai personai jācenšas ierobežot kontaktus ar citiem cilvēkiem arī sporta treniņu un sacensību norises laikā, lieki neapmeklējot ģērbtuves, nerīkojot izklaides u.tml. Kontroli par šo un citu sportistiem/darbiniekiem noteikto pienākumu izpildi jāveic attiecīgajai sporta organizācijai.

* informēt par lietotnes “Apturi Covid” lietošanu visas iesaistītās personas.
* *Latvijā ir pieejama mobilā lietotne kontaktpersonu noteikšanai un informēšanai “Apturi Covid”. Lietotnes izmatošana dod iespēju operatīvi uzzināt par kontaktu ar inficētu personu un pēc iespējas ātrāk pieņemt lēmumu par laboratorisko izmeklēšanu un pašizolēšanos, kā arī iegūt rekomendācijas un informāciju tālākai rīcībai. Detalizētu informāciju par lietotni var iegūt, kā arī to var ērti lejuplādēt, apmeklējot mājaslapu* [*https://www.apturicovid.lv/*](https://www.apturicovid.lv/)*,*
* nepieciešamības gadījumā jānodrošina saraksta ar visām personām, uz kurām attiecināmi īpašie nosacījumi par piesardzības pasākumiem Covid-19 infekcijas ierobežošanai, iesniegšana kompetentajām iestādēm pēc pieprasījuma.

Ar SPKC Valstu saslimstības rādītājiem ar Covid-19 var iepazīties šeit: <https://www.spkc.gov.lv/lv/valstu-saslimstibas-raditaji-ar-covid-19-0>

Ar LSFP personu sarakstu, uz kuriem attiecināmi iepriekš minētie ierobežojumu atvieglojumi, var iepazīties šeit:

<https://lsfp.lv/aktuali>